
Az 5’hidroximetil-citozin kvantitatív vizsgálata a genomiális DNS-ben

Az eukarióta sejtek kromatinszerkezete alapvető változásokon megy keresztül a sejtdifferenciáció és az egyedfejlődés során, valamint lokálisan meghatározza az egyes gének kifejeződését. A kromatinszerkezet kialakításában fontos szerepet játszanak a hisztonok, valamint a DNS kovalens módosításai. Az 5’-hidroximetil-citozin (5hmC) egy olyan citozin-módosítás, amit a TET-enzimek 5’-metil-citozinból alakítanak át oxidációval. Korábbi kutatások igazolták, hogy az 5hmC az aktív demetiláció fontos állomása, de valószínűleg önálló szabályozó szerepe is van. KísérleteimetDT-40 csirke limfocitákon, HepG2 hepatocarcinoma sejteken és HapMap emberi limfoblastokon végeztem. Megfigyeltem, hogy a sejtekben - az irodalmi adatoknak megfelelően - egy metiltranszferáz-inhibitor, az 5-aza-2'-deoxicitidin hatására a globális metiláció szintje lecsökken, viszont az 5hmC szintje megnő. Eredményeimet áramlási citometria (FACS), immunfluoreszcencia epifluoreszcens mikroszkóppal és tömegspektrometria (LC-MS/MS) segítségével vizsgáltam. Így kvantitatív módszerekkel is sikerült meghatároznom a sejtek teljes 5mC és 5hmC-szintjét.



